Gant Mamari Koulibali, lesanvet Biton Koulibali, e teuas da vezañ ur rouantelezh c’halloudus. Mamari Koulibali, mab d’ur chasour, a veze anavazet evel penn un ton gant e re. Un ton a oa ur strollad tud yaouank, savet war un diazez a gevatalded, eus an hevelep rummad oad en ur gêriadenn. En em vodañ a reont ingal evit evañ banneoù dolo ur bier fardet diwar vell, peurgetket. Frammañ a reas Biton Koulibali ur gwir arme vicherel, enni soudarded youlek, gant an tonioù. Tondjoned (slaved an ton) e veze anvet ar soudarded-se. Ne oa ket nemeto en arme avat. Enluet e veze, evit gwir, ar brizonidi vrezel koulz hag ar sujidi na zeuent ket a-benn da baeañ an tailhoù war an dolo. Goude bezañ en em glevet gant ar Somonoed, ur genel besketaerien, e krouas ur morlu. Ren a reas Koulibali eus 1712 betek an deiz ma’z eas da Anaon e 1755. E-kerzh e ren ech astennas ar rouantelezh etre daou ribl ar stêr Niger (stêr), etre Bamako ha Tombouktou.